S-562/2017

Mál þetta, sem dómtekið var 31. október 2017, var höfðað með ákæru lögreglustjórans á höfuðborgarsvæðinu, dags. 10. október 2017, á hendur:

„J-x-x A-x-x C-e-x V-e-x, kt. 000000-0000,

[...], Reykjavík,

fyrir tilraun til ráns, með því að hafa aðfaranótt [...] 2016, í félagi við tvo óþekkta aðila, inni í bifreið sem lagt var á bifreiðastæði við [...] í Reykjavík, er þeir voru í samningaviðræðum við A, kt. 000000-0000, um kaup á áfengi, tekið hana skyndilega hálstaki og skipað henni að opna farangursgeymslu bifreiðarinnar í því skyni að komast yfir áfengið, en er hún náði ekki að verða við því yfirgaf ákærði ásamt hinum óþekktu aðilum vettvang án þess að hafa á brott með sér nokkur verðmæti.

Telst þetta varða við 252. gr., sbr. 20. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Einkaréttarkrafa:

Í málinu gerir A-kk-nf Þ-kk-nf G-kk-nf hdl., fyrir hönd A, kröfu um að ákærði greiði henni skaðabætur að fjárhæð 500.000 kr. ásamt vöxtum samkvæmt 8. gr. laga nr. 38/2001 frá [...] 2016 en með dráttarvöxtum samkvæmt 1. mgr. 6. gr. sömu laga frá þeim tíma er mánuður er liðnn frá því að krafan er birt ákærða, til greiðsludags.“

Ákærði krefst vægustu refsingar er lög leyfa. Hann viðurkennir bótakröfu en óskar þess að krafan verði lækkuð.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru. Sér til málsbóta vísar ákærði til þess að á þeim tíma sem um ræðir hafi hann verið í slæmum félagsskap og umrætt sinn hafi hann verið undir miklum áhrifum áfengis. Hann kveðst hafa tekið sig á og vill feta aðra braut.

Ákærði, sem er fæddur [...], hefur samkvæmt framlögðu sakavottorði ekki áður gerst sekur um ofbeldisbrot eða ofbeldistengd brot. Við ákvörðun refsingar er litið til greiðrar játningar hans. Þá iðrast ákærði mjög gjörða sinna og var greinilegt að málið tók á hann. Hann viðurkenndi bótaskyldu sína og samþykkti að greiða brotaþola bætur. Á móti kemur að um alvarlegt brot var að ræða unnið í félagi við aðra þó að brotaþoli hafi ekki hlotið nema óverulegan líkamlegan skaða. Vísast í þessu sambandi til 1., 4., 5. og 8. tl. 1. mgr. 70. gr. almennra hegningarlaga.

Með hliðsjón af framangreindu þykir fært að ákvarða ákærða refsingu í þessu máli með þeim hætti að ákærði sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Brot ákærða var til þess fallið að valda brotaþola miska. Í málinu liggja ekki fyrir gögn sem sýna fram á aukinn miska. Ákærði hefur samþykkt að greiða brotaþola bætur að mati dómsins og eru þær hæfilega ákvarðaðar 150.000 krónur. Vextir reiknast af bótakröfu eins og nánar greinir í dómsorði en upphafsdagur dráttarvaxta er 1. desember 2017. Þá ber ákærða að greiða brotaþola kostnað við að halda bótakröfu sinni fram fyrir dóminum.

Með vísan til 1. mgr. 218. gr. laga nr. 88/2008 um meðferð sakamála ber ákærða að greiða sakarkostnað málsins sem er 48.200 krónur.

S-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, J-x-x A-x-x C-x-x V-x-x, sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði A skaðabætur að fjárhæð 150.000 krónur ásamt vöxtum samkvæmt 8. gr. laga nr. 38/2001 frá [...] 2016 en með dráttarvöxtum samkvæmt 1. mgr. 6. gr. sömu laga frá 1. desember 2017 til greiðsludags og 105.400 krónur í málskostnað.

Ákærði greiði 48.200 krónur í sakarkostnað.

S-kvk-nf H-kvk-nf (sign.)